google/wiki40b huggingface dataset:
Aleksandrs Gaļimovs

Biogrāfija

Dzimis 1985. gada 2. maijā Krievijas pilsētā Jaroslavļā. Hokeju sācis spēlēt no 5 gadu vecuma, Jaroslavļas „Lokomotiv“ audzēknis.
2004. gadā sāka spēlēt Krievijas Superlīgā, bet pēc tam KHL.
2005. gadā Pasaules jauniešu hokeja čempionātā, kas norisinājās ASV, izcīnīja sudraba godalgu. Krievijas izlasē kopš 2009. gada, kad 3 spēles nospēlēja aizsarga pozīcijā.

Aviokatastrofa

2011. gada 7. septembrī piedzīvoja aviokatastrofu, kad kopā ar Jaroslavļas "Lokomotiv" komandu devās uz Minsku, lai aizvadītu pirmo 2011.—2012. gada KHL sezonas spēli ar Minskas "Dinamo" komandu. Viņš bija vienīgais izdzīvojušais hokejists, pats saviem spēkiem izkļuvis no avarējušās lidmašīnas. Ar 90% ķermeņa apdegumu (pēc citiem datiem 80%), kreisās plaušas sasitumu un traumētu nieri viņš tika nogādāts Jaroslavļas slimnīcā.
Jaroslavļas slimnīcā veica steidzamu operāciju. 8. septembrī ar speciālu lidmašīnu tika nogādāts uz Maskavu turpmākai ārstēšanai. Ar medikamentu palīdzību tika izraisīts miega stāvoklis, lai veiksmīgāk cīnītos ar smagajiem apdegumiem un sāpju šoku.

Nāve

12. septembra rītā Gaļimovs mira. Ārsti cīnījās par sportista dzīvību, taču no rīta viņa stāvoklis krasi pasliktinājās.
Ārsti jau no paša sākuma atzina, ka hokejista atveseļošanās iespējas ir ļoti mazas. Viņam bija ļoti plaši un dziļi ķermeņa apdegumi, kā arī trahejas apdegumi. Šādā stāvoklī mediķiem nebija iespējams veikt dzīvībai svarīgo orgānu transplantāciju.

Ģimene

Sieva — Marina Gaļimova, ir meita.
6. februāris

6. februāris ir 37. gada diena pēc Gregora kalendāra. Līdz gada beigām ir atlikušas 328 dienas (329 garajā gadā).
Sultāne Šaha

Biogrāfija

Šaha piedzima un uzauga Manisā. 1523. gadā viņa apprecējās ar Lutfi Pašā. Kad 1539.gadā vīrs kļuva par Lielvezīru, Sultānei bija liela vara.
Pārim bija divas meitas- Esmahana un Neslihana.
1541. gadā pāris izšķīrās. To ierosināja Sultāne Šaha, jo iebilda pret vīra bargo sodu vienai sievietei par laulības pārkāpšanu, tas noveda līdz strīdam, kurš kļuva nekontrolējams. Lutfī Pašā piekāva Sultāni, par ko Šaha pavēlēja kalpiem izdarīt to pašu vīram. Drīz pēc tam viņa pasūdzējās savam brālim Suleimanam un ierosināja šķiršanos. Rezultātā Lutfī Pašā tika atstādināts no Lielvezīra amata.
Sultāne pavēlēja uzbūvēt Sultānes Šahas Mošeju 1556.gadā.
Apbedīta Selima Bargā Mošejā.
Tequila Sunrise (kokteilis)

Tequila Sunrise ir alkoholisks kokteilis, kas sastāv no tekilas, apelsīnu sulas un granātābolu jeb grenadīna sīrupa. Kokteili pagatavo no sākuma sajaucot kopā tekilu ar apelsīnu sulu, bet pēc tam pievienojot grenadīna sīrupu, tā lai tas nosēstos glāzes apakšā. Pasniedz kokteiļa glāzē ar ledu, apelsīna šķēlīti un kokteiļķirsi. Kokteiļa nosaukums ir radies no tā izskata, kas atgādina saullēktu. Tequila Sunrise ir viens no kokteiļiem, ko Starptautiskā Bārmeņu asociācija ir iekļāvusi IBA oficiālo kokteiļu sarakstā. Pēc IBA noteiktajām proporcijām kokteilis sastāv no 45 ml tekilas, 90 ml apelsīnu sulas un 15 ml grenadīna sīrupa.
Kokteilis ir pieejams dažādās variācijās, piemēram, Tequila Sunset kokteilī tekilas vietā lieto tumšo rumu, Aperol Sunrise kokteilī grenadīnu sīrupu aizvieto ar Aperol, Caribbean Sunrise kokteilī tekilas vietā lieto rumu, Russian Sunrise vai Vodka Sunrise kokteilī tekilas vietā lieto degvīnu, bet Enamorada Sunrise kokteilī grenadīna sīrupa vietā lieto Campari. Red Sea Sunrise ir kokteiļa bezalkoholiskā versija un tajā tekilas vietā lieto Sprite
Kokteiļa oriģinālā recepte ir radusies 1930. gados un tā sastāvēja no tekilas, laima sulas un sodas ūdens. Mūsdienās izmantotā recepte ir radusies ap 1970. gadiem Kalifornijā. Kokteilis lielu popularitāti ir ieguvis pateicoties britu grupai The Rolling Stones 1972. gada ASV tūrei. Tūres atklāšanas pasākumā grupas vokālists Miks Džegers pamēģināja kokteili un viņam tas iepatikās. Vēlāk viņš sāka tos pasūtīt visās tūres pieturas vietās un kokteilis sāka iemantot lielu popularitāti. Reizēm 1972. gada tūre tiek dēvēta arī par Kokaīna un Tequila Sunrise tūri. 1973. gadā amerikāņu rokgrupa Eagles pateicoties dzēriena lielajai popularitātei izdeva dziesmu ar nosaukumu Tequila Sunrise.
Jordens van Forēsts

Biogrāfija

Vairākkārt pārstāvējis Nīderlandi Eiropas un pasaules jauniešu šaha čempionātos dažādās vecuma kategorijās, kuros labāko rezultātu sasniedzis 2013. gadā Eiropas jauniešu šaha čempionātā, kad uzvarējis U14 vecuma grupā.
2015. gada decembrī uzvarējis Groningenas starptautiskajā šaha festivālā. 2016. gada augustā uzvarējis Nīderlandes šaha čempionāta finālā.
2017. gadā pārstāvējis Nīderlandi Eiropas komandu šaha čempionātā, kurā izcīnījis individuālo bronzas medaļu.
Par panākumiem turnīros FIDE 2014. gadā Forēstam piešķīrusi starptautiskā meistara (IM), bet 2016. gadā - starptautiskā lielmeistara (GM) nosaukumu.
Bakalaurs (bruņinieks)

Bakalaurs, arī bruņinieks-bakalaurs (angļu: Knight Bachelor) bija viduslaikos bruņinieks, kuram nebija tiesības vest kaujā karaspēka vienību zem sava karoga. Vēlākā laika posmā par "bakalauriem" dažkārt dēvēja bruņiniekus, kuri nebija nevienā bruņinieku ordenī.
Nepiederēja pie titulētās aristokrātijas, t.i. tituls nebija mantojams.
Mūsdienās Lielbritānijā "bakalaurs" (Knight Bachelor) ir zemākā bruņniecības pakāpe ar tiesībām uz titulu "sers" (Sir).
Jānis Žurevics

Dzīvesgājums

Dzimis Susējas pagastā. Izglītību ieguvis Jēkabpils pilsētas skolā. Strādājis par zemkopi, vēlāk — tirgotāju Rīgā.
Sākoties Pirmajam pasaules karam, 1914. gadā augustā kā zemessargs iesaukts Krievijas impērijas armijā, kur sākumā dienējis 14. Sibīrijas strēlnieku pulkā. Ar pulku piedalījies kaujās mūsdienu Polijas teritorijā, tajā skaitā pie Ravkas upes.
No 1915. gada rudens Žurevics dienēja Rīgas frontē pie Ķeguma, kur, aizsākoties latviešu strēlnieku formēšanai, pārgājis dienestā uz 3. Kurzemes latviešu strēlnieku bataljonu (vēlāk — pulks). Ar pulku piedalījās latviešu strēlnieku lielākajās kaujās — Nāves salā, kur 1916. gada jūlijā smagi ievainots kaklā un kājā, Ziemassvētku kaujās u.c. Par izrādīto varonību kaujas laukā apbalvots ar IV šķiras Jura krustu, kā arī ārpuskārtas ieguvis paaugstinājumu — dižkareivis, kaprālis un beidzot seržants par Ziemassvētku kaujām. No dienesta atvaļināts 1917. gada oktobrī.
Pēc atvaļināšanas Žurevics atradās Krievijas teritorijā. Vēlāk, pēc atgriešanās Latvijā, no 1921. gada dienējis Latvijas Bruņotajos spēkos kā seržants, visu dienesta laiku bijis vecākais mantzinis Intendatūras galvenajā pārtikas noliktavā. 1924. gadā apbalvots ar Lāčplēša Kara ordeņa III šķiru par 1916. gada jūlija kaujām pie Bunču mājām Nāves salā. Vienlaikus piešķirta jaunsaimniecība Bīriņu muižā, ko vēlāk pārdevis.
Miris 1939. gada 25. maijā Kara slimnīcā. Apglabāts Brāļu kapos 30. maijā, pavadīšanā piedaloties strēlnieku un armijas biedriem.
Gils Popilskis

Biogrāfija

Vairākkārt pārstāvējis Izraēlu Eiropas un pasaules jauniešu šaha čempionātos dažādās vecuma kategorijās, kurās izcīnījis divas medaļas: zeltu (2009. gadā Eiropas jauniešu šaha čempionātā U16 vecuma grupā) un bronzu (2007. gadā Eiropas jauniešu šaha čempionātā U14 vecuma grupā). 2011. gadā Telavivā uzvarējis Izraēlas jauniešu šaha čempionātā U20 vecuma grupā.
2008. gadā uzvarējis starptautiskajā šaha turnīrā Izraēlas pilsētā Petahtikvā. 2009. gadā dalījis otro vietu Ašdodas starptautiskajā šaha turnīrā aiz uzvarētāja Iļjas Smirina. 2010. gadā Enshedē starptautiskajā šaha turnīrā kopā ar Robinu van Kampenu un Martinu Kravcivu dalījis trešo vietu. 2013. gadā pārstāvējis Izraēlas komandu Eiropas komandu šaha čempionātā.
Par panākumiem turnīros FIDE 2010. gadā Popilskim piešķīrusi starptautiskā meistara (IM), bet 2013. gadā - starptautiskā lielmeistara (GM) nosaukumu.
Lēnais valsis

Lēnais valsis ir valsis, kas dejojams pie tempa 28—32 taktis minūtē. Tas tiek izdalīts kā atsevišķa deja ar specifiskām figūrām un tehniku, atšķirībā no Vīnes valša. Lēnā valša taktsmērs ir 3/4.
Mālpils draudzes novads

Mālpils draudzes novads (vācu: Kirchspiel Lemburg) bija viens no 25 Vidzemes guberņas Rīgas apriņķa draudzes novadiem.
Cietais rieksts (filmu sērija)

Cietais rieksts

Pirmā filma filmu sērijā ir 1988. gada filma "Cietais rieksts". Šī filma ir par to kā teroristu grupa ir ieņēmusi ēku, kurā atrodas Džons Makleins un kā Makleins ar šiem teroristiem cīnās. Šī filma ir veidota pēc Roderika Torpa grāmatas "Nothing Lasts Forever" ("Nekas nav mūžīgs") motīviem.

Cietais rieksts 2

Otrā filma filmu sērijā ir 1990. gada filma "Cietais rieksts 2" (angļu: Die Hard 2: Die Harder). Šī filma ir par to kā teroristu grupa ir ieņēmusi lidostu un kā Makleins ar šiem teroristiem cīnās.

Cietais rieksts 3

Trešā filma filmu sērijā ir 1995. gada filma "Cietais rieksts 3" (angļu: Die Hard with a Vengeance). Šī filma ir par to kā terorista no pirmās filmas brālis draud uzspridzināt Ņujorku un kā Makleins ar viņu cīnās. Viņam palīdz elektriķis Zevs Karvers, kuru atveido aktieris Semjuels Džeksons.

Cietais rieksts 4

Ceturtā filma filmu sērijā ir 2007. gada filma "Cietais rieksts 4" (angļu: Live Free or Die Hard). Šī filma ir par to kā Makleins cīnās ar kiberteroristiem.

Cietākais rieksts

Piektā filma filmu sērijā ir 2013. gada filma "Cietākais rieksts", saukta arī "Cietais rieksts 5" (angļu: A Good Day to Die Hard). Šī filma ir par to kā Makleins kopā ar savu dēlu cīnās Krievijā.
Budapeštas gambīts

Vēsture

Gambīts pirmo reizi ticis lietots partijā Adlers—Gēza Maroci, kas spēlēta Budapeštā 1896. gadā. Pēc tam to analizējuši ungāru šahisti Ištvāns Abonji un Ģula Brejers. Mūsdienu turnīru praksē Budapeštas gambīts ir reti sastopams.

Stratēģiskā ideja

Melnie cenšas ātri atvērt centru un iegūt aktīvu figūru spēli. Baltie parasti atdod iegūto bandinieku, bet iegūst pozicionālu pārsvaru.
Ludzas trakts

Ludzas trakts (poļu: trakt lucyński) jeb Ludzas stārastija bija administratīva vienība Inflantijas vaivadijas (1629-1772) sastāvā ar centru Ludzā.
Baltenlande

Pirmsākumi

Pēc Oktobra revolūcijas Igaunijas Pārstāvju sanāksme 1917. gada 28. novembrī izziņoja Igaunijas neatkarību, 30. novembrī Latviešu Pagaidu Nacionālā Padome pasludināja Latvijas autonomiju.  
Savukārt Vidzemes landtāgs 1917. gada 31. decembrī nolēma prasīt Igaunijas un Vidzemes atdalīšanu no Krievijas un Vidzemes bruņniecība pilnvaroja Heinrihu fon Štriku tās vārda slēgt līgumus ārvalstīs. 1918. gada 28. janvārī fon Štriks Stokholmā Padomju Krievijas vēstniekam Zviedrijā Vorovskim iesniedza Igaunijas, Vidzemes un Kurzemes bruņniecības neatkarības deklarācijas, atsaucoties uz Baltijas provinču senajām privilēģijām un pēc Lielā Ziemeļu kara 1721. gadā Nīštatē parakstīto Krievijas-Zviedrijas miera līgumu.
Pēc tam, kad bija noslēgts Brestļitovskas miera līgums un Krievija bija atteikusies no tiesībām uz Kurzemi, 1918. gada 8. martā Kurzemes Zemes padome (Kurländischer Landesrat), ko pamatā veidoja vācbaltieši, proklamēja Kurzemes un Zemgales hercogistes atjaunošanu. 12. aprīlī vācbaltiešu aristokrātu izveidotā Vidzemes, Igaunijas, Sāmsalas un Rīgas Apvienotā Zemes padome (Der Vereinigte Landesrat für Livland, Estland, Ösel und Riga) nolēma izveidot "Baltijas hercogisti" un lūgt Vācijas ķeizaram ņemt to savā protektorātā. Kā alternatīva bija paredzēta kopējas Baltijas valsts izveide personālūnijā ar Prūsiju. 27. augustā parakstītā un 6. septembrī ratificētā Berlīnes papildvienošanās paredzēja krievu-vācu robežu demarkācijas komisijas izveidi Livonijas austrumu robežas noteikšanai.

Liepājas notikumi

1919. gada 18. februārī Liepājā robežkontroles laikā Vidzemes landmaršala Heinriha fon Štrika un zviedru virsnieka Nilsa Ēlunda bagāžā tika atrasta aizzīmogota pakete ar plānu izveidot apvienotu Baltijas valsti Vācijas vai arī pēc boļševiku sakāves restaurētās Krievijas protektorātā. Latvijas Pagaidu valdības Iekšlietu ministrs Miķelis Valters izdeva pavēli apcietināt H. fon Štriku un izsludināja naudas prēmiju viņa uzrādītājam 10 000 rubļu apmērā, tomēr pašam fon Štrikam laimējās 20. februārī atstāt Latviju un viņš savu politisko karjeru līdz ar to beidza.
Jānis Rapa (1885—1941)

Dzīvesgājums

Dzimis 1885.gada 17.aprīlī Tērvetes “Ķipos”, mācījies vietējā pagastskolā, beidzis Jelgavas reālskolu. 1910. gadā absolvējis Rīgas Politehniskā institūta Tirdzniecības fakultāti. Pēc gada savā īpašumā ieguva Annas Brigaderes brāļa Jāņa Brigadera grāmatu apgādu, kā arī veikalu. 1912. gadā kopā ar Arturu Valteru dibinājis uzņēmumu "A. Valters, J. Rapa un biedri", kas pašlaik ir pazīstams kā "Valters un Rapa", pats J. Rapa uzņēmumā pildīja direktora rīkotāja amata pienākumus. Līdz Latvijas okupācijai tas izveidojās par Eiropas mēroga uzņēmumu. Laikā no 1922. līdz 1936. gadam J. Rapa bija Latvijas Grāmatizdevēju un tirgotāju biedrības priekšsēdētājs. Tāpat viņš iekārtoja Annas Brigaderes muzeju "Sprīdīši" Tērvetē.
Pēc Latvijas okupācijas viņa izdevniecību nacionalizēja, 1941. gada 30. maijā J. Rapa izdarīja pašnāvību. Apbedīts Meža kapos.

Piemiņa

Zigurds Vidiņš par J. Rapas ģimeni uzņēma filmu Grāmatnieku gadsimts (2012).
Jāņa Rapas traģiskās beigās apraksta un izskaidro viņam tuvu stāvošā Zenta Mauriņa savas autobiogrāfijas trešajā daļā Dzelzs aizbīdņi lūst (I daļas „Sakanie vārti“ nodaļā „Karoga nave“, 1960. gada izdevumā 91.–96. lpp.).
Jānis Grīns: „Grāmatnieks Jānis Rapa (1885. g. 17. aprīlis — 1941. g. 30. maijs)“. Latvju Mēnešraksts № 5/1942, 455.–459. lpp.
Jānis Kadilis: „Jānis Rapa (1885. g. 17. IV — 1941. g. 30. V)“. Raksts avīzes Daugavas Vēstnesis pielikumā Literātūrai un Mākslai № 15, 1942. g. 31. V
Pēteris Ērmanis: „Jāņa Rapas piemiņai“. Dzejolis avīzes Daugavas Vēstnesis pielikumā Literātūrai un Mākslai № 15, 1942. g. 31. V
Kristus Pestītājs (statuja)

Kristus Pestītājs (portugāļu: O Cristo Redentor) ir Jēzus Kristus statuja, kas atrodas Riodežaneiro, Brazīlijā. Statuja ir 39,6 metrus augsta, sver 700 tonnas un atrodas Korkovado 700 metrus augstajā virsotnē, kas atrodas Tijuca meža Nacionālajā parkā. Tā ir viena no pasaulē augstākajām Kristus statujām.
Statuja ir kļuvusi par kristietības un Brazīlijas simbolu.
Saules sistēmas mazais ķermenis

Saules sistēmas mazais ķermenis ir Saules sistēmas objekts, kurš nav ne planēta, ne pundurplanēta, ne pavadonis. Šādu terminu 2006. gadā ieviesa Starptautiskā Astronomijas savienība ar Rezolūciju 5A.
Saules sistēmas mazie ķermeņi ir visas komētas, visas mazās planētas, izņemot pundurplanētas un meteoroīdus. Daži no lielākajiem pašreiz zināmajiem mazajiem ķermeņiem nākotnē var tikt klasificēti kā pundurplanētas, piemēram Sedna, Kvavars.
Vairums mazo ķermeņu orbītas atrodas asteroīdu joslā, Koipera joslā un Orta mākonī. Arī pārējos Saules sistēmas apgabalos atrodas mazie ķermeņi, tikai mazākā koncentrācijā.
Bistre

Vēsture

Rakstos pirmoreiz minēta 1200. gadā. Ilgu laiku atradās Habsburgu impērijas sastāvā. No 1918. gada - Čehoslovākijas sastāvā. Kopš 1993. gada - Čehijā.
C. Lorenz

Vēsture

Ap 1870. gadu Karls Lorencs (Carl Lorenz) Berlīnē atvēra darbnīcu, kur izgatavoja elektriskos gaismekļus.
1880. gadā dibināts uzņēmums C. Lorenz Telegraphenbauanstalt, lai ražotu telegrāfa iekārtas.
Pēc Lorenca nāves 1889. gadā uzņēmumu iegādājās tekstila uzņemējs Roberts Helds (Robert Held). Helda vadībā uzņēmums kļuva par lielāko piegādātāju telegrāfa un signalizācijas aprīkojumam valsts dzelzceļam.
1893. gadā uzņēmums nopirka tā konkurentu Telegraphen Bauanstanlt C.F. un izveidoja nodaļas Vācijā un pat Krievijā.
1898. gadā sākta rakstāmmašīnu ražošana.
1906. gadā uzņēmums reģistrēts kā publiska akciju sabiedrība C. Lorenz AG.
Ap 1908. gadu izlaista pirmā radiostacija flotei un armijai.
Pirmā pasaules kara laikā uzņēmums bija galvenais telesakaru iekārtu piegādātājs Vācijas bruņotajiem spēkiem. 1917. gadā Berlīnē, Tempelhofā uzcelta jauna centrālā biroja un pētniecības laboratoriju ēka.
Pēc kara beigām krasi samazinājās ražošana, un sākti ražot mājas radiouztvērēji, radio raidītāji, sakaru iekārtas lidmašīnām. 1919. gadā C. Lorenz uzsāka Vācijā radiopārraižu raidīšanu. 1920. gados uzņēmuma galvenā produkcija bija radiouztvērēji un radiolampas. Tā galvenais konkurents bija Telefunken.
1924. gadā C. Lorenz ieguva licenci ražot teletaipa aparatūru.
1930. gadā uzņēmumu nopirka Vācijas elektroiekārtu ražotājs Standard Elektrizitaets-Gesellschaft (SEG), kuru iepriekšējā gadā kopā ar AEG bija dibinājis ASV uzņēmums ITT Corporation. C. Lorenz turpināja darboties neatkarīgi.
1930. gados uzņēmums izstrādāja jauna tipa radio navigācijas sistēmu, kas zināma kā Lorenca stars.
Vācijai gatavojoties jaunam karam, C. Lorenz saņēma jaunus pasūtījumus. Otrā pasaules kara laikā militārā produkcija bija: radari, divkanālu radioiekārtas, stieples ierakstītāji, radiolampas, slepenās sakaru iekārtas, šifrēšanas mašīnas.
1940. gadā tika iegādāts uzņēmums C. Schaub Apparatebau GmbH.
C. Lorenz piederēja 25 % lidmašīnu ražotājā Focke-Wulf.
Pēc kara daudzas rūpnīcas tika slēgtas, bet Austrumu zonā tās pārņēma PSRS. Pēc Berlīnes blokādes 1948. gadā galvenais birojs tika ierīkots Cufenhauzenē, Štutgartē.
1950. gados C. Lorenz bija sadalīts nodaļās: Berlin-Tempelhof (radio sakari un radioraidīšanas pētījumi), Esslingen am Neckar (radiolampas), Landshut (elektriskās mašīnas, radioraidīšanas iekārtas, signālsistēmas), Pforzheim I (maza izmēra raidīšanas iekārtu pētniecība un modelēšana), Pforzheim II (telekss) un Schaub Pforzheim (radio un televīzijas uztvērēji). 1954. gadā radiouztvērēju un televizoru zīmols tika mainīts uz Schaub-Lorenz.
1958. gadā ITT reorganizēja Vācijas uzņēmumus. C. Lorenz AG tika apvienots ar Standard Elektrizitäts-gesellschaft vienā uzņēmumā Standard Elektric Lorenz AG (SEL).
1988. gadā SEL sadzīves elektronikas bizness, tai skaitā bijušais C. Loren ar zīmolu Schaub-Lorenz, pārdots Somijas Nokia.
1996. gadā Honkongas uzņēmumam Semi-Tech Nokia pārdeva visas savas televizoru un videoieraksta iekārtu ražotnes kopā ar zīmoliem, tai skaitā Schaub-Lorenz.
Vēlāk Semi-Tech bankrotēja.
Tule

Tule (grieķu: Θούλη, latīņu: Thule) ir leģendāra sala vai zeme Eiropas ziemeļos, ko pirmais aprakstījis Senās Grieķijas ceļotājs Pītejs (ap 380—310 p.m.ē.) savā sacerējumā «Par Okeānu» (Περί τού Ωκεανού). Pīteja sacerējums nav saglabājies, bet jau vairāki viņa laikabiedri apšaubīja tādas zemes pastāvēšanu. Viduslaikos Tules nosaukums dažādos laikos attiecināts uz daļu Britānijas, Skandināvijas, Jitlandes, Fēru, Šetlendas, Hebridu salām, Islandi, Grenlandi un pat Sāmsalu.
Piena pods (Latgales keramika)

Piena pods (latgaliešu: pīna pūds), saukts arī vienkārši par podu, ir viens no Latgales keramikas saimniecības trauku tipiem, kas ir paredzēts govs piena uzglabāšanai.
Piena poda siluetu veido augšējās daļas plūdens ieliekums uz iekšu, bet lielākajā apakšējā daļā izliekums uz āru, kas pāriet apakšas sarāvumā. Pods sniedzas pusotra diametra augstumā. Trauka kakls ir slaids, plats un plūdeni pavērts, kas ļauj iebāzt roku, to mazgājot. Traukā ir ērti ieliet pienu, tas ir stabils, kuru tam piešķir nolaidenie pleci un lejup vērstais paplašinājums, kas pārnes piena poda smaguma centru uz trauka apakšējo daļu. Tas ir būtiski, jo trauks paredzēts ne tikai piena uzglabāšanai, bet arī tā raudzēšanai un sildīšanai. Piena podu parasti rotā tikai ar uz ripas uzvilktu baltmāla strīpiņu poda augšējā daļā. Piena podam vāpē parasti tikai iekšpusi. Tā tilpums ir aptuveni trīs litri. Raksturīgi ir piena podus pēc mazgāšanas neslaucīt, bet uzmaukt uz žoga uz leju, lai vēdinās un sildās saulē.
Piena pods ir populārākais Latgales keramikas saimniecības trauks. Mājsaimniecībā to parasti ir daudz, izmanto virtuvē un pagrabā, arī ēdienreizē vai nesot pienu uz pļavu un tam līdzīgi.
Miesnieks

Miesnieki ir amatnieki, kas nodarbojas ar gaļas sagādi, apstrādi, lopu kaušanu, dīrāšanu un gaļas pārdošanu. Mūsdienās amats samērā rets. Vēsturiski savus ražojumus miesnieki pārdeva skārņos, par kuru izmantošanu divas reizes gadā bija jāmaksā īpaši nodokļi — tirgus nauda. Miesnieki piederēja pie pilsētas amatnieku aristokrātijas.
Rīgā miesnieki darbojās kopš 13. gadsimta, aptuveni 15. gadsimtā no šīs profesijas atdalījās desinieki un lopu kāvēji.
Lunar Reconnaissance Orbiter

Instrumenti

Uz orbitālā aparāta atrodas septiņi dažādi instrumenti, kas sniegs zinātniekiem detalizētu Mēness virsmas karti, kā arī papildinās mūsu zināšanas par Mēness topogrāfiju, apgaismojuma apstākļiem, minerālu sastāvu un dabas resursiem. NASA izmantos iegūtos datus, lai izvēlētos drošāko vietu, kur nolaisties cilvēku pilotējamajiem kosmosa kuģiem, noteikt vietas, kur labāk izveidot nākotnē paredzētos priekšposteņus, kā arī palīdzēt atvieglot radiācijas briesmas, kas varētu apdraudēt astronautus.

Vārds uz Mēnesi

NASA uzaicināja cilvēkus piedalīties pirmajā misijā NASA izpētes programmā, lai līdz 2020. gadam cilvēks atgrieztos uz Mēness . Piedalīšanās izpaudās kā iespēja nosūtīt savu vārdu uz Mēnesi ar LRO. Katrs varēja piereģistrēties speciāli izveidotā interneta lapā kā arī izdrukāt sertifikātu. Reģistrācija beidzās 2008. gada 31. jūlijā. Kopā tika savākts vairāk kā miljons vārdu, kuri tika ierakstīti speciālā mikročipā.

LCROSS

LCROSS uzdevums bija novērot raķešpakāpes Centaur ietriekšanos Mēnesī kādā pastāvīgi tumšā vietā netālu no Mēness dienvidpola. 11. septembrī par šādu vietu tika izvēlēts Kebeus krāteris. Raķešpakāpe Centaur ietriecās Mēness virsmā 2009. gada 9. oktobrī 11:31 UTC. Pēc četrām minūtēm, izlidojot cauri sadursmes radītajam atlūzu un putekļu mākonim, tam sekoja LCROSS.

Lidojuma gaita

Kosmiskais aparāts tika palaists 2009. gada 18. jūnijā. 23. jūnijā tas iegāja orbītā ap Mēnesi. Nākamās 60 dienas bija paredzētas instrumentu testēšanai un kalibrācijai. Pašreiz LRO riņķo ap Mēnesi apmēram 50 km attālumā no tā, veicot mērījumus un veidojot Mēness virsmas 3-D karti. Pirmie Mēness virsmas attēli tika saņemti jau 2. jūlijā. Tajos bija redzams Mēness apgabals uz dienvidiem no Mākoņu jūras. 17. jūlijā kosmiskais aparāts noraidīja attēlus, kuros bija redzami Apollo programmas laikā uz Mēness atstātie aparāti.
2009. gada 21. augustā LRO kopā ar Indijas Mēness zondi Chandrayaan-1 veica eksperimentu, kura laikā uz Mēness virsmas tika meklēta ūdens ledus klātbūtne. Eksperimenta laikā Chandrayaan-1 raidīja radara signālus, kurus pēc to atstarošanās no Mēness virsmas uztvēra gan LRO, gan Chandrayaan-1. Četru minūšu ilgā eksperimenta laikā tika pārbaudīta Erlangera krātera iekšpuse.
Izvaltas pagasts

Hidrogrāfija

Upes: Lābiņu upeite, Šaltupe.
Ezeri: Muļdeņa, Sargavas ezers.

Vēsture

1935. gadā Daugavpils apriņķa Izvaltas pagasta (līdz 1925. gadam Izvoltas pagasts) platība bija 133,6 km² un tajā dzīvoja 7333 iedzīvotāji. 1945. gadā pagastā izveidoja Izvaltas, Kozlišku, Peipiņu, Sprukstu, Staškevicu, Stivriņu un Šķeltovas ciema padomes, bet pagastu 1949. gadā likvidēja. Krāslavas rajona Izvaltas ciemam 1954. gadā pievienoja likvidēto Borovkas ciemu, 1959. gadā padomju saimniecības «Krāslava» teritoriju pievienoja Ūdrīšu ciemam, 1961. gadā pievienoja likvidēto Veiguļu un Šķeltovas ciemu kolhoza «Cīņa» teritoriju, 1977. gadā pievienoja daļu Biķernieku ciema teritorijas. 1990. gadā ciemu reorganizēja par pagastu. 2009. gadā Izvaltas pagastu kā administratīvo teritoriju iekļāva Krāslavas novadā.

Apdzīvotās vietas

Lielākas apdzīvotās vietas ir Izvalta (pagasta centrs), Liukāni, Meža Japini, Lielie Valaiņi, Beržine, Mazie Suveizdi.